Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.

Tutmonda situo de la tropikaj humidaj foliarbaroj.
Pejzaĝo de Kuvanak-Insulo.
La **ludovik-insularaj pluvarbaroj** estas tersupraĵa ekoregiono el la novgvinea-melanezia ekoprovinco de la aŭstralazia ekozono laŭ la tipologio de la Monda Natur-Fonduso (WWF). Ili troviĝas en Ludovik-Insularo en Papuo-Novgvineo. Biome la ekoregiono apartenas al tropikaj kaj subtropikaj humidaj foliarbaroj.

La Ludovik-insularaj pluvarbaroj ententas multajn endemiajn speciojn de plantoj kaj bestoj, precipe birdoj, kiuj pravigas la elekton de apartan ekologian regionon.

Priskribo
---------

La ekoregiono inkludas insularo-ĉenon kiu situas en la sudorienta ekstremo de Papuo-Novgvineo. La unuaj insuloj irante orienten laŭlonge de la ĉeno troviĝas apud la patrino-insulo kaj ampleksas Sideja-Insulon kaj Basilaki-Insulon. Pli fore orienten estas la precipaj insuloj en la insularo : Misima-Insulo, Vanatinajo (aŭ Tagula-Insulo), kaj Rosel-Insulo. Vanatinajo estas la plej granda (800 km2). Ĉiuj la precipaj insuloj de Ludovik-Insularo estas vulkanaj kvankam estas multaj pli malgrandaj insuloj kiuj estas de korala origino.

La klimato de Ludovik-Insularo plejofte estas tropika, kaj la vegetaĵaro konsistas el pluvarbaro, kvankam iuj el la malaltaj pli malgrandaj insuloj ricevas malpli da pluvo.

Flaŭro
------

Plimulto de la ekoregiono konstituas et-kronan malaltaĵan kaj montetan arbaron. Tiu tipo de arbaro havas pli malaltan kanopeon (20-30 metroj) ol trovate en aliaj regionoj de Novgvineo kaŭze aŭ de malriĉa grundo aŭ de malpli da precipitaĵo. Verŝajne estas tiel sur la tre malriĉaj grundoj de Rosel-Insulo kaj Misima-Insulo. La arbogenroj kiuj vegetas unuspeci-arbarere inkludas *Casuarina*, *Castanopsis*, kaj *Hopea*. Miksarbaraj genroj por malalt-precipitaĵaj areoj estas *Pometia*, *Canarium*, *Anisoptera*, *Cryptocarya*, *Terminalia*, *Syzygium*, *Ficus*, kaj *Celtis*.

La ekoregiono estas botanike karakteriza. Ekde longe ĝi famas kaŭze de la multeco da endemiaj specioj. Misima-Insulo estas elstara por subteni plurajn mirmekofitajn plantospeciojn el la rubiacoj kaj unu endemian pandanon. Rosel-Insulo enhavas ne priskribitan diospirospecion kaj plurajn *Hopea*-speciojn. Eble plej impresa estas ke Rosel-Insulo ankaŭ entenas ne priskribitan genron el la burseracoj.

Faŭno
-----

La insularo estas notinda por siaj endemiaj reptilioj kaj amfibioj, inkluzive de kvin ranoj kaj du lacertuloj.
Estas dudek kvar mamulospecioj en la Ludovik-insularaj pluvarbaroj. Plimulto de tiuj specioj estas kiropteroj ( dek ok ) en tri familioj (*Pteropodidae*, *Rhinolophidae*, kaj *Vespertilionidae*), sekvite de ronĝulospecioj (*Muridae*). Neniu mamulospecio estas endemia en la Ludovik-Insularo, sed tri specioj estas preskaŭ endemiaj.

*Kerivoula agnella* (kiropteroj) estas laŭ Internacia Unio por la Konservo de Naturo la sola endanĝerigata mamulo en la ekoregiono. Ĝi vivas en Vanatinajo kaj en Misima-Insulo.

Plejparte, la ekoregiono kongruas kun la ludovik-insulara Endemibirda Areo. Estas kvin endemiaj birdospecioj en la ekoregiono kaj du preskaŭ endemiaj. Malmulto estas sciata pri iu ajn el ili. Temas pri melifagedoj (*Myzomela albigula*, *Meliphaga vicina*), pakicefaledoj (*Pachycephala leucogastra*), kraktikedoj (*Cracticus louisiadensis*), zosteropedoj (*Zosterops meeki*, *Zosterops griseotinctus*) kaj dikeedoj (*Dicaeum nitidum*).

Minacoj kaj konservado
----------------------

La ĉefaj minacoj por la ekoregiono estas senarbarigo, transformado de la biotopoj en agrikulturajn terenojn, kaj orminado. Tiu ĉi precipe estis tre neniiga en Misima-Insulo. Ne ekzistas protektejoj en la ekoregiono.

Vegetaĵaro-mapoj montras ke antaŭ kvarono de jarcento la biotopoj de Debojne-Insulo, nordokcidenta Vanatinajo, kaj apuda Pana Tinani ĉiuj estis degraditaj en antropogenajn herbejojn aŭ agrikulturajn terenojn. Multo de la arbaro estas neniigita en Vanatinajo kaj la arbaroj ĉirkaŭ Riu-Monto estas protektendaj por malhelpi la formorton de multaj el la endemiaj specioj de Ludovik-Insularo. Speciale la arbaroj de Riu-Monto kaj orienta Vanatinajo tre gravas por la postvivo de *Meliphaga vicina* kaj *Cracticus louisiadensis*.

Vidu ankaŭ
----------

* Ekologia klasifiko de la tersupraĵoj
* Konservada stato de ekoregiono

  


| Aŭstralaziaj tropikaj kaj subtropikaj humidaj foliarbaroj |
| --- |
| AA0101 Malaltaĵaj pluvarbaroj de Admiraleco-Insuloj |  Papuo-Nov-Gvineo |
| AA0104 Buruaj pluvarbaroj |  Indonezio |
| AA0109 Lordhovaj subtropikaj arbaroj |  Aŭstralio |
| AA0110 Ludovik-insularaj pluvarbaroj |  Papuo-Nov-Gvineo |
| AA0111 Novbritaj kaj novirlandaj malaltaĵaj pluvarbaroj |  Papuo-Nov-Gvineo |
| AA0112 Novbritaj kaj novirlandaj montaraj pluvarbaroj |  Papuo-Nov-Gvineo |
| AA0113 Novkaledoniaj pluvarbaroj |  Nov-Kaledonio |
| AA0114 Norfolkinsulaj subtropikaj arbaroj |  Aŭstralio |
| AA0117 Kvinslandaj tropikaj pluvarbaroj |  Aŭstralio |
| AA0119 Salomonaj pluvarbaroj |  Salomonoj |
| AA0126 Vanuatuaj pluvarbaroj |  Vanuatuo |

Eksteraj ligiloj
----------------


|  |  |
| --- | --- |
| Portala ikono | Portalo pri Oceanio |
| Portala ikono | Portalo pri Biologio |
| Portala ikono | Portalo pri Geografio |

* angle Ekoregiono AA0110: Ludovik-insularaj pluvarbaroj (WWF).
* angle Ludovik-insularaj pluvarbaroj (*WWF-Wildworld*)
* angle Ludovik-insularaj pluvarbaroj (*Wildworld*) - Nacia Geografia Societo
* angle Ludovik-insularaj pluvarbaroj (*The Encyclopedia of Earth*)
* angle Ludovik-insularaj pluvarbaroj (*Globalspecies*) Arkivigite je 2014-04-19 per la retarkivo Wayback Machine
* angle Situo de la ekoregiono AA0110 : tajpu *Louisiade Archipelago Rain Forests*